Det er dagen derpå og tid til at rydde op hos Ford i Nykøbing, efter at bilforhandleren mandag aften fik besøg af en 43-årig mand fra Randers, der trak et spor af kaos og ødelæggelser efter sig i Thy og på Mors. - Det er pisseirriterende for nu at sige det rent ud, konstaterer indehaver Kristian Odgaard. Da den 43-årige mand nåede Nykøbing, kørte han i en Toyota, som han havde truet sig adgang til ved McDonalds i Thisted. Den stjålne bil var punkteret på to hjul, og det var måske forklaringen på, at den 43-årige styrede Toyotaen gennem butiksruden hos Ford, hvor han stjal en Ford Puma, som han så kørte ud af bilforretningen. Dermed skete der skader for mange tusinde kroner. - Idet han kørte gennem butiksruden, sprøjtede glas og plastik rundt i hele udstillingen, så flere biler fik hakker og mærker, fortæller Kristian Odgaard. Den Ford Puma, som manden stak af i, skulle være afleveret til en kunde i dag tirsdag, men det bliver der ikke noget af. - Jeg tror ikke, at kunden vil være tilfreds med den i den tilstand, siger Odgaard og tilføjer, at forsikringsselskabet nu skal være med til at vurdere, om det kan betale sig at reparere bilen. - Kan man gøre noget for at gardere sig mod sådan noget her? - Det er håbløst. Vil man ind og bruger en bil til at køre gennem butiksruden, så kommer man ind. Så er der ikke noget at gøre, siger Kristian Odgaard. Den 43-årige mand blev senere på aftenen anholdt bag Jysk på Aabro Fald i Nykøbing, hvor han ifølge politiet havde antændt et bål inde i butikken. Politiet blev første omgang opmærksom på manden, da der klokken 19.17 kom en anmeldelse fra sygehuset i Thisted, hvor han havde to knive og 19 gram amfetamin på sig. Herefter truede han ifølge sigtelsen flere personer, ligesom han kørte regningen hos Cirkle K i Nykøbing. Den 43-årige blev efter anholdelsen indlagt på en psykiatrisk afdeling. Han bliver tirsdag eftermiddag fremstillet i et grundlovsforhør med krav om varetægtsfængsling.

Referat:
Små stykker glas og plastik fløj rundt i udstillingen, da en mand fra Randers kørte en stjålet bil gennem døren til Ford i Nykøbing.